**BOSNA I HERCEGOVINA**

**MINISTARSTVO KOMUNIKACIJA I PROMETA**

Na osnovu člana 8. Zakona o ministarskim imenovanjima, imenovanjima Vijeća ministara i drugim imenovanjima Bosne i Hercegovine („Službeni glasnik BiH“, br. 7/03 i 37/03) i Odluke o pokretanju procedure Javnog oglasa za izbor **i imenovanje direktora Regulatornog odbora željeznica Bosne i Hercegovine** broj: 01-04-34-2-1240/21 od 27. 4. 2021. godine i broj: 01-04-34-2-1240-1/21 od 10. 5. 2021. godine, Ministarstvo komunikacija i prometa Bosne i Hercegovine objavljuje

**J A V N I O G L A S**

**za izbor i imenovanje direktora**

**Regulatornog odbora željeznica** **Bosne i Hercegovine**

**Zbog isteka mandata direktora Regulatornog odbora željeznica Bosne i Hercegovine, objavljuje se Javni oglas za izbor i imenovanje direktora Regulatornog odbora željeznica Bosne i Hercegovine.**

**1. Nadležnost Regulatornog odbora željeznica Bosne i Hercegovine**

**Regulatorni odbor željeznica Bosne i Hercegovine je upravna organizacija u sastavu Ministarstva komunikacija i prometa Bosne i Hercegovine, sa sjedištem u Doboju. Ovlaštenja Regulatornog odbora željeznica Bosne i Hercegovine propisana su članom 8. Zakona o željeznicama Bosne i Hercegovine („Službeni glasnik BiH“, broj 52/05).**

**2. Rukovođenje Regulatornim odborom željeznica Bosne i Hercegovine**

**Radom Regulatornog odbora željeznica Bosne i Hercegovine rukovodi direktor koga imenuje ministar komunikacija i prometa Bosne i Hercegovine u skladu s odredbama Zakona o ministarskim imenovanjima, imenovanjima Vijeća ministara i drugim imenovanjima Bosne i Hercegovine („Službeni glasnik BiH“, br. 7/03 i 37/03), nakon saglasnosti Vijeća ministara Bosne i Hercegovine, na period od četiri godine, s mogućnošću obavljanja još jednog mandata.**

**3. Opis poslova direktora Regulatornog odbora željeznica Bosne i Hercegovine**

**Direktor Regulatornog odbora željeznica Bosne i Hercegovine neposredno rukovodi i upravlja radom Regulatornog odbora željeznica Bosne i Hercegovine.**

**Preduzima mjere sprovođenja regulative željezničkog saobraćajnog sistema. Donosi tehničke standarde i tehničke specifikacije, instrukcije za sigurnost i interoperabilnost željezničkog sistema i odobrava željezničku opremu potrebnu za sigurnost i interoperabilnost, te preduzima mjere za poštivanje izdatih instrukcija.**

**Provodi poslovnu politiku u skladu sa stavovima Vijeća ministara Bosne i Hercegovine i Ministarstva komunikacija i prometa Bosne i Hercegovine.**

**Primjenjuje i provodi odredbe Zakona o željeznicama Bosne i Hercegovine, direktiva Evropske unije i preporučenu praksu u oblasti regulative željezničkog sistema.**

**Za svoj rad odgovora ministru komunikacija i prometa Bosne i Hercegovine.**

**4. Uvjeti za kandidate**

1. **Opći uvjeti**

Kandidat za imenovanje na poziciju **direktora Regulatornog odbora željeznica Bosne i Hercegovine** mora ispunjavati sljedeće opće uvjete:

* da je državljanin Bosne i Hercegovine,
* da je stariji od 18 godina,
* da je zdravstveno sposoban za obavljanje poslova za koje se kandidira (ljekarsko uvjerenje kandidat dostavlja po konačnom imenovanju),
* da nije otpušten iz državne službe u institucijama Bosne i Hercegovine, odnosno entiteta kao rezultat disciplinske mjere u periodu od tri godine prije dana objavljivanja upražnjene pozicije,
* da se na njega ne odnosi član IX 1. Ustava Bosne i Hercegovine,
* da protiv njega nije pokrenut krivični postupak za krivično djelo za koje je predviđena kazna zatvora tri ili više godina ili da im nije izrečena zatvorska kazna za krivično djelo učinjeno s umišljajem u skladu sa krivičnim zakonima u Bosni i Hercegovini,
* da nije na funkciji u političkoj stranci u smislu člana 5. Zakona o ministarskim imenovanjima, imenovanjima Vijeća ministara i drugim imenovanjima Bosne i Hercegovine.
1. **Posebni uvjeti**

Pored navedenih općih uvjeta, kandidat za imenovanje na poziciju **direktora Regulatornog odbora željeznica Bosne i Hercegovine** mora ispunjavati i sljedeće posebne uvjete:

* visoka stručna sprema (VII stepen stručne spreme, odnosno visoko obrazovanje bolonjskog sistema studiranja vrednovano sa najmanje 240 ECTS bodova), završen saobraćajni fakultet željezničkog smjera,
* najmanje pet godina radnog iskustva u struci,
* najmanje tri godine radnog iskustva na rukovodećim poslovima,
* položen stručni ispit po Pravilniku 646,
* položen stručni (upravni) ispit,
* poznavanje politike, zakonodavstva, tehnologije rada i međunarodnih odnosa u oblasti **željezničkog saobraćajnog sistema,**
* posjedovanje sposobnosti rukovođenja ljudskim i materijalnim resursima,
* komunikacijske, liderske i organizacijske sposobnosti,
* prilagodljivost timskom radu.

**5. Potrebni dokumenti**

1. Ovjerena fotokopija ili original:
* univerzitetske diplome (nostrificirane/priznate diplome, ukoliko fakultet nije završen u Bosni i Hercegovini ili je diploma stečena u nekoj drugoj državi nakon 6. 4. 1992. godine; odnosno, za kandidate koji su visoko obrazovanje stekli po bolonjskom sistemu studiranja uz univerzitetsku diplomu i dodatak diplomi; izuzetno, samo u slučaju da visokoškolska ustanova dodatak diplomi nije uopće izdavala, niti za jednog diplomca, kandidat je dužan da uz ovjerenu fotokopiju univerzitetske diplome dostavi uvjerenje visokoškolske ustanove da dodatak diplomi nije uopće izdat, niti za jednog diplomca),
* uvjerenja o državljanstvu (ne starije od šest mjeseci od dana izdavanja od nadležnog organa),
* dokaza o traženom radnom iskustvu u struci (potvrda ili uvjerenje o radnom iskustvu izdati od institucija/organizacija u kojima je kandidat stekao radno iskustvo),
* dokaza o traženom radnom iskustvu na rukovodećim poslovima (potvrda ili uvjerenje o radnom iskustvu izdati od institucija/organizacija u kojima je kandidat stekao radno iskustvo na rukovodećim poslovima),
* uvjerenja o nevođenju krivičnog postupka izdato od nadležnog suda (ne starije od tri mjeseca),
* uvjerenja o položenom stručnom (upravnom) odnosno javnom ispitu,
* uvjerenja o položenom stručnom ispitu po Pravilniku 646,
* izjave kandidata da nije otpušten iz državne službe u institucijama Bosne i Hercegovine, odnosno entiteta kao rezultat disciplinske mjere u periodu od tri godine prije dana objavljivanja upražnjene pozicije (ovjerena od nadležnog općinskog organa ne starija od tri mjeseca),
* izjave kandidata da se na njega ne odnosi član IX stav 1. Ustava Bosne i Hercegovine (ovjerena od nadležnog općinskog organa ne starija od tri mjeseca),
* izjave kandidata da nije na funkciji u političkoj stranci u smislu člana 5. Zakona o ministarskim imenovanjima, imenovanjima Vijeća ministara i drugim imenovanjima Bosne i Hercegovine (ovjerena od nadležnog općinskog organa ne starija od tri mjeseca).
1. Svojeručno potpisan i popunjen prijavni obrazac koji se može dobiti u prostorijama Ministarstva komunikacija i prometa Bosne i Hercegovine (Protokol na IV spratu Zgrade prijateljstva između Grčke i Bosne i Hercegovine, Trg Bosne i Hercegovine 3ili na službenoj internetskoj stranici Ministarstva [www.mkt.gov.ba](http://www.mkt.gov.ba/), unutar linka ''Oglasi''). Napominje se da potpisan i popunjen prijavni obrazac ne može služiti kao dokaz bilo kakvog uvjeta iz teksta Javnog oglasa, on samo olakšava rad organu koji vrši izbor i imenovanje te predstavlja samo informacije o kandidatu, koje je potrebno dokazati traženom dokumentacijom.

**6. Obratiti pažnju na sljedeće dokumente koja ne treba dostavljati, jer isti ne mogu služiti kao valjan dokaz:**

* Uvjerenje o diplomiranju starije od godinu dana. Univerzitetske diplome akademskog zvanja magistra ili ekvivalenta, akademskog zvanja doktora ili ekvivalenta ili dr. slične diplome. Iste ne mogu dokazati stečeno zvanje završenog dodiplomskog (osnovnog) studija. Ne dostavljati univerzitetsku diplomu bez dodatka diplomi ukoliko je visoko obrazovanje stečeno po bolonjskom sistemu studiranja.
* U pogledu dokazivanja državljanstva i starosne dobi ne treba dostavljati kopiju lične karte, obavještenje da je uveden u evidenciju prebivališta – boravišta sa ličnim podacima (obrazac prijava/odjava), nevažeće uvjerenje o državljanstvu, odnosno, uvjerenje starije od šest mjeseci od dana izdavanja od nadležnog organa, pri čemu se navedeni rok računa od dana izdavanja uvjerenja od nadležnog organa do dana predaje prijave na Javni oglas.
* U pogledu dokazivanja stručnog upravnog ispita odnosno javnog ispita ne dostavljati uvjerenja stručnih ispita u okviru drugih struka, uvjerenja o položenom ispitu za sudiju za prekršaje i sl.
* U pogledu radnog iskustva ne dostavljati: radnu knjižicu jer ona ne može dokazati nijedan oblik radnog iskustva, može dokazati samo radni staž. Potvrde/uvjerenja kojima se dokazuje radni staž također neće biti uzete u razmatranje, jer radni staž predstavlja samo vrijeme koje zaposlenik provede u radnom odnosu, isti ne može dokazati o kojoj vrsti radnog iskustva je riječ; ugovor o radu, ugovor o obavljanju privremenih i povremenih poslova, ugovor o djelu i dr. ugovore; rješenje ili odluku o zasnivanju/prestanku radnog odnosa - isti dokazuju samo početak/prestanak radnog angažmana i naziv radnog mjesta, ne i njegov kontinuitet; sporazum, preporuke ili druge slične isprave ukoliko ne sadrže sve elemente potvrde/uvjerenja, uvjerenja izdata od nadležnog zavoda/fonda PIO/MIO o podacima registriranim u matičnoj evidenciji bez potvrde nadležnog zavoda/fonda PIO/MIO gdje je navedena šifra zanimanja. Također, ne dostavljati dokumente koji ne sadrže elemente potvrde ili uvjerenja, odnosno dokumente u kojima nije decidirano navedeno sljedeće: osnovne generalije, vrsta školske spreme u okviru radnog mjesta, tj. stručna sprema predviđena za konkretno radno mjesto, naziv radnog mjesta, preciziran period radnog angažiranja, te ostali relevantni podaci za dokazivanje tražene vrste radnog iskustva.
* Nepotpisan, nepopunjen, ispravljen ili izmijenjen prijavni obrazac.

**7. Napomena za sve kandidate:**

* Ovjerene fotokopije dokumenata nemaju ograničen rok važenja pod uslovom da ni dokumenti čije su fotokopije ovjerene nemaju naznačen (preciziran) rok trajanja.
* Pod radnim iskustvom podrazumijeva se radno iskustvo nakon stečene visoke stručne spreme, i to na poslovima za čije je obavljanje uvjet posjedovanje visoke stručne spreme.
* Radno iskustvo na rukovodećem radnom mjestu dokazuje se isključivo potvrdom ili uvjerenjem izdatim od institucija/organizacija u kojima je kandidat stekao to iskustvo.
* Dokumenti priloženi uz prijavni obrazac na Javni oglas neće se vraćati kandidatima, s obzirom na odredbe člana 16. Zakona o ministarskim imenovanjima, imenovanjima Vijeća ministara i drugim imenovanjima Bosne i Hercegovine.
* Neposjedovanje položenog stručnog upravnog ispita ne eliminira kandidata iz konkurencije, s tim da u slučaju da kandidat bude imenovan ima obavezu da ispit položi u roku od šest mjeseci od dana prijema u radni odnos.
* Nepravovremene, nepotpune i neuredne prijave, kao i fotokopije tražene dokumentacije koje nisu ovjerene, neće se uzimati u razmatranje.
* Komisija za izbor poziva sve kandidate koji su ušli u uži izbor na intervju. Kandidat neće biti stavljen na listu užeg izbora ukoliko nije uspješno ocijenjen prema kriterijima za imenovanje.
* Prilikom pozivanja kandidata na intervju, svaki kandidat koji je ušao u uži izbor dobit će obrazac u kojem će iznijeti bilo koje pitanje koje bi moglo dovesti do sukoba interesa u slučaju da dođe do njegovog imenovanja.
* Kandidati koje nakon intervjua preporuči Komisija za izbor smatrat će se da su uspješno prošli otvorenu konkurenciju.
* Zainteresirana stranka može podnijeti prigovor na konačno imenovanje ako vjeruje da u procesu imenovanja nisu ispoštovani principi utvrđeni Zakonom o ministarskim imenovanjima, imenovanjima Vijeća ministara i drugim imenovanjima Bosne i Hercegovine. Prigovor se podnosi Vijeću ministara Bosne i Hercegovine a kopija se dostavlja Ombudsmenu za ljudska prava Bosne i Hercegovine.

**8. Rok za podnošenje prijave**

Javni oglas objavljuje se u „Službenom glasniku BiH“, „Službenom glasniku Brčko distrikta BiH“, u dnevnim novinama „Dnevni avaz“, „Glas Srpske“ i „Večernji list“, te na službenoj internetskoj stranici Ministarstva komunikacija i prometa Bosne i Hercegovine [www.mkt.gov.ba](http://www.mkt.gov.ba/).

Prijave na Javni oglas sa traženim dokumentima podnose se **najkasnije do 9. 6. 2021. godine,** putem pošte preporučeno na adresu:

**Ministarstvo komunikacija i prometa Bosne i Hercegovine**

**Trg Bosne i Hercegovine 3**

**71 000 Sarajevo**

**sa naznakom „Javni oglas za izbor i imenovanje direktora Regulatornog odbora željeznica Bosne i Hercegovine“ - „NE OTVARATI“**

 **M I N I S T A R**

 **Dr. Vojin Mitrović**

Broj: 01-04-34-2-1240-2/21

Sarajevo, 13. 5. 2021. godine